[Gregorius Episcopus, servus servorum Dei, dilectis filiis Abbati et Priori Dolens. Bituricensis Diœcesis, salutem et Apostolicam benedictionem. Significantibus dilectis filiis Abbate ac Conventu Cluniacensi nobis innotuit, quod cum eorum Monasterio, quod specialiter ad Apostolicam Sedem pertinet, eò plures invideant, quò abundantius in temporalibus divinæ percepit gratiam largitatis; nonnulli ad eorum bona et jura cupiditatis suæ oculos extendentes, ea temerè occupant et invadunt, contra libertates et immunitates à Romanis Pontificibus, et aliis Ecclesiarum Prælatis, necnon sæcularibus Principibus ipsis indultas temerè veniendo. Quia verò eò fortius dictum Monasterium defendere ab injuriis, et in jure fovere tenemur, quò specialius ad nos spectat, et protectionis nostræ noscitur amplius indigere: discretioni vestræ per Apostolica scripta mandamus, quatenus Monasterium prædictum, et de Charitate, ac sancti Martini Monasteria ad ipsum spectantia, contra suorum privilegiorum et indulgentiarum tenorem non permittatis ab aliquibus in Bituricensi Provincia temerè molestari, molestatores eorum indebitos per censuram Ecclesiasticam appellatione postposita compescendo, præsentibus ultrà quinquennium minimè valituris. Datum Perusii IV. Kalendas Augusti, Pontificatus nostri anno secundo.]